text: Tøj-tyve kørte i grøften
  18 november 2010 kl. 08.14
  En politipatrulje ved Sønderborg fik uventet fangst, da en bil med to tøj-tyve kørte i grøften med Lacoste-tøj for 80.000 kr.
  Kl. 1.15 lød alarmen hos Mr. Holmberg på Rådhustorvet i Vojens. En rude i døren var sparket ind og to mænd forsvandt med Lacoste-tøj for ca. 80.000 kr. 
  Noget senere observerede en politipatrulje ved Sønderborg en bil, der kørte mistænkeligt. Da patruljen vendte om, var bilen væk. 
  Det viste sig, at den var endt i grøften. Og i bilen sad to mænd - sammen med en masse Lacoste-tøj...
  
  Fremstilles?
  De to mænd, en 22-årig fra Kolding og en 21-årig fra Sønderborg, blev anholdt. Det overvejes, om de skal fremstilles i grundlovsforhør, da der har været flere lignende indbrud i det sydjyske.
  
  Også indbrud hos Mr. i Vejle
  Også i Vejle fik tøjbutikken fra Mr.-kæden natligt besøg. Her knuste to mænd kl. 2.48 en rude i indgangspartiet i Torvegade. 
  De stjal bukser og Björn Borg-boxershorts. 
  Begge mænd blev anholdt - og det overvejes også, om de skal fremstilles i grundlovsforhør.
  